Çarçewa Serdozgerîya Komare ya Anqara de ewro Anqara, Îstanbul, Wan, Amed, Riha û Mêrdîn de polîsan eşt xeylêk keyeyan ser û buroyê Anqara yê Ajansê Mezopotamya (MA) ser.
Sereştişan de Mudira Karanê Nuşteyî ya MA Dîrene Yurtsever, muxabîrê MA Selman Guzelyuz, Zemo Aggoz, Berîvane Altan, Hakan Yalçin, Emrullah Acar û Ceylan Şahînlî ameyî destbendkerdene. Muxabîrê JINNEWSî Habîbe Eren, Oznure Deger û Derya Ren zî ameyî destbendkerdene.
Goreyê agahîyan Derya Ren tehqîqatêkê cîyayî ra ameya destbendkerdene.
Buroyê Anqara yê MA de cigêrayîşê polîsan dewam keno. Buro de dest nîya fotografan ser û fotografê Nagîhane Akarsela ke Silêmanî de amebî qetilkerdene, ame dirnayene.
Polîsan sereştiş de berî şikitî, çeke naye sereyê rojnamegeran, destê rojnamegeran pey ra kelemçe kerdî û erdî de rojnamegerî derg kerdî, heqaretê înan kerd û rojnamegeran rê gefî wendî.
Dîya zanayene ke polîsêkî wina Berîvane Altan tehdît kerde: ''Ez zanena ke to rê se bikera. Hele ma tîya ra şorê ti do bivîne.''
Sereştişêkê bînî de zî polîsan bi vateyê 'Ti tirk î' heqaret kerd û çeke naye ferdanê keyeyî.
Polîsan dest na kompîter, qelem, rojname, kovara kurdkî, karta nasnameyî û 100 kitaban ser.
